《和萧十六人名 其六》
宋代·孔平仲

为文爱子都无滞，疾读数张堪醒睡。唱高郢曲词调古，锐比干将才力至。

主张衡鉴付谁人，奈何并不蒙收视。吾王尊儒跨古始，有宋登科连海涘。

况君当时苗裔远，酂侯喜且兴门地。少年自许升青云，衰谢安知未成事。

栖栖孔孟尝如此，吾曹节操无颠坠。愿言雅度尚自宽，时来济物当如志。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。